BEAUTY บวกกว่า 4% โบรกฯ แนะซื้อ ให้เป้า 10.50 บ. ชี้ธุรกิจโตโดดเด่น-ไม่มีหนี้สิน
BEAUTY บวกกว่า 4% เวลา 15.43 น. อยู่ที่ 9.35 บาท บวก 0.40 บาท หรือ 4.47% สูงสุด 9.40 บาท ต่ำสุด 9.05 บาท ด้วยมูลค่าซื้อขาย 216.18 ล้านบาท ฝาก บล.กรุงศรี แนะซื้อ ให้เป้า 10.50 บาท ชี้ธุรกิจโตโดดเด่น-ไม่มีหนี้สิน
29 ก.ย. 2559

ผู้สื่อข่าวรายงานว่า ราคาหุ้นบริษัท บิวตี้ คอมมูนิตี้ จำกัด (มหาชน) หรือ BEAUTY ล่าสุด ณ เวลา 15.43 น. อยู่ที่ 9.35 บาท บวก 0.40 บาท หรือ 4.47% สูงสุด 9.40 บาท ต่ำสุด 9.05 บาท ด้วยมูลค่าซื้อขาย 216.18 ล้านบาท ขณะที่ดัชนีหุ้นไทยโดยรวมบวก 0.72%

โดย บล.กรุงศรี ระบุในบทวิเคราะห์ แนะนำ “ซื้อ” BEAUTY ให้ราคาเป้าหมาย 10.50 บาท ด้วยธุรกิจที่เติบโตโดดเด่น อีกทั้ง ไม่มีภาระหนี้สินและ ROE อยู่ในระดับสูง คาดกำไรเติบโตเฉลี่ย 36% ต่อปี ช่วงปี 59-61 จาก SSSG ในระดับ 15% และมาร์จิ้นที่สูงขึ้นจากการเน้นขายผ่านตลาด Consumer product มากขึ้น
รวมทั้งคาดยอดขายเติบโตไม่ต่ำกว่า 30% ต่อปีจาก mega trend ของโลกที่คนใส่ใจเรื่องสุขภาพและความงามมากขึ้น การมีแบรนด์สินค้าที่ติดตลาด การขยายสาขาทั้งในและต่างประเทศ รวมถึงเพิ่มช่องทางจำหน่ายผ่านร้านสะดวกซื้อ และผ่านช่องทางออนไลน์
ขณะที่ บล.ธนชาต ระบุในบทวิเคราะห์ แนะนำซื้อ BEAUTY มีแนวต้านแรกที่ 9.55 บาท และเป้าหมายถัดไปที่ 10.00 บาท โดยราคาหุ้นแกว่งขึ้นต่อหลังทะลุ Downtrend Line สอดคล้องกับเส้นค่าเฉลี่ยกลับมาทำ Golden Cross เป็นจังหวะซื้อเก็งกำไร 
ส่วน บล.ฟิลลิป (ประเทศไทย) ระบุในบทวิเคราะห์ แนะนำ”เก็งกำไร” BEAUTY ให้แนวรับ 9.20 บาท แนวต้าน 9.45, 9.60 บาท จุดตัดขาดทุน 9.05 บาท โดยBEAUTY พักตัวไปไม่กี่วันเริ่มมีแววว่าจะเดินหน้าต่อ โดยได้แรงซื้อที่หนาแน่น ขณะที่เครื่องมือหลักๆ ให้สัญญาณซื้อต่อเนื่อง